钦定古今图书集成/明伦汇编/家范典/第082卷 > 春秋四传 > 《公逆夫人姜氏》
## 钦定古今图书集成/明伦汇编/家范典/第082卷 > 春秋四传 > 《公逆夫人姜氏》

《春秋》庄公二十有四年夏，公如齐逆女。秋，公至自齐。
八月丁丑，夫人姜氏入。戊寅，大夫宗妇觌，用币。
《左传》哀姜至，公使宗妇觌。用币，非礼也。御孙曰：“男贽
大者玉帛，小者禽鸟，以章物也。女贽不过榛栗枣修，
以告虔也。今男女同贽，是无别也。男女之别，国之大
节也。而由夫人乱之，无乃不可乎？”

《公羊传》何以书？亲迎礼也。其言“入”何？难也。其言“日”何？
难也。其难奈何？夫人不偻，不可使入，与公有所约，然
后入。宗妇者何？大夫之妻也。觌者何？见也。用者何？用
者不宜用也。见用币，非礼也。然则曷用枣栗云乎？腵
修云乎？

《穀梁传》：“亲迎，恒事也，不志，此其志何也？不正其亲迎
于齐也。迎者，行见诸舍，见诸先至，非正也。入者，内弗
受也。曰入，恶入者也。何用不受也？以宗庙弗受也。其
以宗庙弗受何也？娶仇人子弟以荐舍于前，其义不
可受也。”

胡传：“穀梁子曰：‘亲迎，常事也，不志。此其志何也？不正
其亲迎于齐也’。”或曰“‘常事不志，岁事之常也。亲迎可
以常乎’？则其说误矣。所谓常者，其事非一，有月事之
常，则视朔是也；有时事之常，则蒐、狩是也；有岁事之
常，则郊社、雩、祭之类是也；有合礼之常，则婚姻、纳币、
逆女、至归之类是也。凡此类合礼之常则不志矣，其”
志则于礼不合，将以为戒者也。若夫崩、薨、卒、葬、“即位”
之类，不以礼之合否而皆书，此人道始终之大变也，
其于亲迎异矣。何以不致？不可见乎宗庙也。姜氏，齐
襄公之女。入者，不顺之词，以宗庙为弗受也。《昏义》以
正始为先，而公不与夫人皆至，姜氏不从公而入，已
失夫妇之正，弑闵孙邾之乱兆矣。庄公不胜其母，越礼逾时，俟仇人之女荐舍于宗庙，以成好合，卒使宗
嗣不立，弑逆相仍，几至亡国。故《春秋》详书其事，以著
庄公不孝之罪，为后戒也。

〈大全〉啖氏曰：凡婚姻合礼者，皆不书。如鲁往他国亲迎，皆常事，不书。他国来，亦如之。凡书者，皆讥也。孙氏曰：“公亲迎于齐，不俟夫人而至，失夫之道也。妇人从夫者也。夫人不从公而入，失妇之道也。夫不夫，妇不妇，何以为国？不乱何待？故入以恶之。”张氏曰：“妻者齐也。书八月丁丑入见，后公而至之日多也。”高氏曰：“夫妇人伦之本，所以成孝敬也。孝敬备，然后夫人之职举。桓公见杀于齐，而庄公乃以齐女为夫人。欲责其孝，则彼尝贼我臣子之所疾也；欲责其敬则我方仇彼，鬼神之所弃也。是不可以奉祭祀，不可以当夫人之职矣。”